CELEX: 32018D0718
Language: el
Date: 2018-05-14 00:00:00
Title: Εκτελεστική απόφαση (ΕΕ) 2018/718 της Επιτροπής, της 14ης Μαΐου 2018, σχετικά με την αναστολή του καθεστώτος επίσημης απαλλαγής της Μάλτας από τη φυματίωση όσον αφορά τις αγέλες βοοειδών και με την τροποποίηση του παραρτήματος I της απόφασης 2003/467/ΕΚ [κοινοποιηθείσα υπό τον αριθμό C(2018) 2762] (Κείμενο που παρουσιάζει ενδιαφέρον για τον ΕΟΧ )

16.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 120/12
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/718 ΤΗΣ ΕΠΙΤΡΟΠΉΣ
   της 14ης Μαΐου 2018
   σχετικά με την αναστολή του καθεστώτος επίσημης απαλλαγής της Μάλτας από τη φυματίωση όσον αφορά τις αγέλες βοοειδών και με την τροποποίηση του παραρτήματος I της απόφασης 2003/467/ΕΚ
   
      
         [κοινοποιηθείσα υπό τον αριθμό C(2018) 2762]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το σημείο 5 του παραρτήματος A.I,
   Εκτιμώντας τα ακόλουθα:
   
               (1)
            
            
               Η οδηγία 64/432/ΕΟΚ εφαρμόζεται στο ενδοενωσιακό εμπόριο βοοειδών. Καθορίζει τις προϋποθέσεις υπό τις οποίες ένα κράτος μέλος μπορεί να κηρυχθεί ως επίσημα απαλλαγμένο από τη φυματίωση όσον αφορά τις αγέλες βοοειδών, καθώς και τις προϋποθέσεις για τη διατήρηση αυτού του καθεστώτος.
            
         
               (2)
            
            
               Η απόφαση 2003/467/ΕΚ της Επιτροπής (2) προβλέπει ότι τα κράτη μέλη που περιλαμβάνονται στο κεφάλαιο 1 του παραρτήματος I της εν λόγω απόφασης κηρύσσονται επίσημα ως απαλλαγμένα από τη φυματίωση όσον αφορά τις αγέλες βοοειδών.
            
         
               (3)
            
            
               Η Μάλτα συμπεριλήφθηκε στο κεφάλαιο 1 του παραρτήματος I της απόφασης 2003/467/ΕΚ με την εκτελεστική απόφαση (ΕΕ) 2016/448 της Επιτροπής (3).
            
         
               (4)
            
            
               Τον Νοέμβριο του 2017 η Μάλτα ανέφερε εκδήλωση εστίας φυματίωσης των βοοειδών, η οποία επιβεβαιώθηκε με την απομόνωση M. bovis σε εργαστηριακή εξέταση. Κατά τις έρευνες παρακολούθησης, βοοειδή άλλης αγέλης αντέδρασαν θετικά στη δοκιμή για φυματίωση των βοοειδών. Η εν λόγω δεύτερη αγέλη είχε παραλάβει ζώα από την αγέλη στην οποία εκδηλώθηκε το αρχικό κρούσμα.
            
         
               (5)
            
            
               Η Μάλτα έλαβε τα μέτρα που προβλέπονται στο παράρτημα A(I) της οδηγίας 64/432/ΕΟΚ, και ειδικότερα ανακάλεσε το καθεστώς επίσημης απαλλαγής της πρώτης αγέλης και ανέστειλε το καθεστώς της δεύτερης αγέλης. Κατά συνέπεια, η Μάλτα δεν συμμορφώνεται πλέον με τα κριτήρια του καθεστώτος επίσημης απαλλαγής για τη φυματίωση των βοοειδών, όπως ορίζονται στο σημείο 4 του παραρτήματος A.I της οδηγίας 64/432/ΕΟΚ και, επιπλέον, η πηγή της μόλυνσης παραμένει ασαφής.
            
         
               (6)
            
            
               Μετά την ενημέρωση εκ μέρους της Μάλτας σχετικά με εκδηλώσεις εστιών φυματίωσης των βοοειδών, η Επιτροπή θεωρεί ότι υπάρχουν αποδεικτικά στοιχεία σημαντικής μεταβολής της κατάστασης όσον αφορά τη φυματίωση των βοοειδών στο εν λόγω κράτος μέλος.
            
         
               (7)
            
            
               Ως εκ τούτου, θα πρέπει να ανασταλεί το καθεστώς επίσημης απαλλαγής της Μάλτας από τη φυματίωση των βοοειδών, έως ότου τα αποτελέσματα των δοκιμών επιτήρησης και των επιδημιολογικών ερευνών δείξουν ότι οι εστίες είναι υπό έλεγχο, τα μέτρα εφαρμόζονται σύμφωνα με το σημείο 4 στοιχεία β), γ) και δ) του παραρτήματος A.I της οδηγίας 64/432/ΕΟΚ, και το ποσοστό των αγελών βοοειδών που επιβεβαιώνονται ως μολυσμένες με φυματίωση δεν έχει υπερβεί το 0,1 % του συνόλου των αγελών στη διάρκεια συνεχούς δωδεκάμηνης περιόδου, στο τέλος της οποίας τουλάχιστον 99,9 % των αγελών βοοειδών θα πρέπει να επιτύχουν καθεστώς επίσημης απαλλαγής από τη φυματίωση.
            
         
               (8)
            
            
               Επομένως, το παράρτημα I της απόφασης 2003/467/ΕΚ θα πρέπει να τροποποιηθεί αναλόγως.
            
         
               (9)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Αναστέλλεται το καθεστώς επίσημης απαλλαγής της Μάλτας από τη φυματίωση όσον αφορά τις αγέλες βοοειδών.
   2.   Η Μάλτα, προκειμένου να ανακτήσει το καθεστώς επίσημης απαλλαγής από τη φυματίωση όσον αφορά τις αγέλες βοοειδών, συμμορφώνεται με τις ακόλουθες προϋποθέσεις:
   
               α)
            
            
               συνεχίζουν να πληρούνται οι προϋποθέσεις που ορίζονται στο σημείο 4 στοιχεία β), γ) και δ) του παραρτήματος A.I της οδηγίας 64/432/ΕΟΚ·
            
         
               β)
            
            
               όλες οι αγέλες βοοειδών έχουν υποβληθεί σε δοκιμή για φυματίωση των βοοειδών σύμφωνα με τις διαδικασίες που ορίζονται στο σημείο 1 του παραρτήματος A.I της οδηγίας 64/432/ΕΟΚ·
            
         
               γ)
            
            
               το ποσοστό των αγελών βοοειδών που επιβεβαιώνονται ως μολυσμένες με φυματίωση δεν έχει υπερβεί το 0,1 % του συνόλου των αγελών στη διάρκεια συνεχούς δωδεκάμηνης περιόδου·
            
         
               δ)
            
            
               στο τέλος της δωδεκάμηνης περιόδου που αναφέρεται στο στοιχείο γ), τουλάχιστον το 99,9 % των αγελών βοοειδών έχουν επιτύχει καθεστώς επίσημης απαλλαγής από τη φυματίωση.
            
         Άρθρο 2
   Το παράρτημα I της απόφασης 2003/467/ΕΚ τροποποιείται σύμφωνα με το παράρτημα της παρούσας απόφασης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 14 Μαΐου 2018.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ 121 της 29.7.1964, σ. 1977/64.
   
      (2)  Απόφαση 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (ΕΕ L 156 της 25.6.2003, σ. 74).
   
      (3)  Εκτελεστική απόφαση (ΕΕ) 2016/448 της Επιτροπής, της 23ης Μαρτίου 2016, για την τροποποίηση των παραρτημάτων I και II της απόφασης 2003/467/ΕΚ σχετικά με την επίσημη αναγνώριση της Μάλτας ως απαλλαγμένης από τη φυματίωση και τη βρουκέλωση όσον αφορά τις αγέλες βοοειδών (ΕΕ L 78 της 24.3.2016, σ. 78).
   
      ΠΑΡΑΡΤΗΜΑ
      Στο παράρτημα I της απόφασης 2003/467/ΕΚ, το κεφάλαιο 1 αντικαθίσταται από τα εξής:
      
         
            «ΚΕΦΑΛΑΙΟ 1
         
         
            Κράτη μέλη επισήμως απαλλαγμένα από τη φυματίωση
         
         
                     Κωδικός ISO
                  
                  
                     Κράτος μέλος
                  
               
                     BE
                  
                  
                     Βέλγιο
                  
               
                     CZ
                  
                  
                     Τσεχική Δημοκρατία
                  
               
                     DK
                  
                  
                     Δανία
                  
               
                     DE
                  
                  
                     Γερμανία
                  
               
                     EE
                  
                  
                     Εσθονία
                  
               
                     FR
                  
                  
                     Γαλλία
                  
               
                     LV
                  
                  
                     Λετονία
                  
               
                     LT
                  
                  
                     Λιθουανία
                  
               
                     LU
                  
                  
                     Λουξεμβούργο
                  
               
                     HU
                  
                  
                     Ουγγαρία
                  
               
                     NL
                  
                  
                     Κάτω Χώρες
                  
               
                     AT
                  
                  
                     Αυστρία
                  
               
                     PL
                  
                  
                     Πολωνία
                  
               
                     SI
                  
                  
                     Σλοβενία
                  
               
                     SK
                  
                  
                     Σλοβακία
                  
               
                     FI
                  
                  
                     Φινλανδία
                  
               
                     SE
                  
                  
                     Σουηδία»